એક દિનની વાત યાદ આવે છે. ખેતરને શેઢે ઘાંસની હરિયાળીમાં એકલી બેઠી બેઠી એક ખેડુની કન્યા બપોરે ચોટલો ઓળતી હતી. પાળેલું કુરકુરિયું પાછળથી આવીને એ કન્યાના ચોટલાને આમતેમ ઊડતો દેખી, રમત માની, કુદાકુદ કરતું ડાઉડાઉ બોલીને ચોટલાને વારમવાર કરડવા લાગ્યું. કન્યાએ પોતાની ગર્દન મરડીને ગલુડિયાને હેડ! હેડ! કર્યું; એટલે તો ગલૂડિયાને રમવાની વધુ ચાનક ચડી. કન્યાએ એને હાથ ઉપાડીને માર્યો તો પછી ગલૂડિયાની રમત બમણી ચગી. ત્યારે પછી ક્ન્યાએ હસીને ઊઠી, ગલૂડિયાને છાતીએ લીધું, ને પછી એને હેતના ઘબ્બા મારવા મંડી.